《和维扬友人》
元代·陈旅

扬子江头水拍天，人家种柳住江边。
吴娃荡桨潮生浦，楚客吹箫月满船。
锦缆忆曾游此地，琼花开不似当年。
竹西池馆多红药，日夜题诗舞袖前。

作者简介：（1288—1343）元兴化莆田人，字众仲。幼孤，笃志于学，不以生业为务。以荐为闽海儒学官。游京师，虞集见其文，称其博学多闻。荐除国子助教。出为江浙儒学副提举。顺帝至正初，累官国子监丞卒。有《安雅堂集》。